প্রতিবন্ধী ব্যক্তির মুখে প্রস্রাব! দেখুন ডবল-ইঞ্জিন রাজ্যের কী হাল

ওয়েব ডেস্ক: প্রতিবন্ধী ব্যক্তিকে রাস্তায় ফেলে মার (Physically Disabled Man Assaulted), প্রকাশ্য দিবালোকে তাঁর গায়ের উপর প্রস্রাব (Urinate)। ঘটনার ৩৭ সেকেন্ডের একটি ভিডিও ক্লিপ (যদিও এই ভিডিওর সত্যতা যাচাই করেনি কলকাতা টিভি ডিজিটাল) সোশ্যাল মিডিয়ায় ভাইরাল (Viral Video) হতেই শোরগোল দেশজুড়ে। ঘটনা ‘ডবল-ইঞ্জিন’ রাজ্য মধ্যপ্রদেশের (Madhya Pradesh)। জানা গিয়েছে, প্রকাশ্যে অমানবিক নির্যাতনের এই হৃদয়বিদারক ঘটনাটি ঘটেছে সে রাজ্যের রায়সেন জেলায়।

পুলিশ সূত্রে জানা গিয়েছে, আক্রান্ত প্রতিবন্ধী ব্যক্তি এবং তাঁকে মারধর করা ব্যক্তি সম্পর্কে একে অপরের আত্মীয়। তাঁরা দু’জন একসঙ্গে ধান বিক্রি করে ফিরছিলেন। পথে একসঙ্গে মদ্যপান করার পর তাদের মধ্যে বাকবিতণ্ডা শুরু হয়, ধাক্কাধাক্কি। এতে প্রতিবন্ধী ব্যক্তিটি মাটিতে পড়ে গেলে অভিযুক্ত তাঁর উপর চেপে বসে তাঁর মুখে প্রস্রাব করে। পাশে থাকা আরেক ব্যক্তি অভিযুক্তকে টেনে সরানোর চেষ্টা করলেও আশেপাশের কেউই তাঁকে থামায়নি।

আরও পড়ুন: কাগজে এক, বাস্তবে আরেক! যোগীরাজ্যে ওষুধ জালিয়াতির পর্দাফাঁস

শুক্রবার বিকেল ৪টার দিকে ভিডিওটি সোশ্যাল মিডিয়ায় ছড়িয়ে পড়ে। ভিডিও প্রকাশ্যে আসার পর শনিবার পুলিশ রাজকুমার লোয়ানশি ও গোবিন্দ লোয়ানশি নামে দুই অভিযুক্তকে গ্রেফতার করে। এরপরই অভিযুক্তের বিরুদ্ধে স্বপ্রণোদিত হয়ে একটি মামলা রুজু করে স্থানীয় পুলিশ। ঘটনা প্রকাশ্যে আসতেই রাজ্যের আইনশৃঙ্খলা নিয়েও নিন্দার ঝড় উঠেছে রাজনৈতিক মহলে।

যদিও ‘ডবল-ইঞ্জিন’ মধ্যপ্রদেশে এমন নির্মম ঘটনা হামেশাই ঘটে। অক্টোবরে সে রাজ্যের এক দলিত গাড়িচালক অভিযোগ করেন যে, তাঁকে অপহরণ করে মারধর করে প্রস্রাব পান করতে বাধ্য করা হয়। তারও আগে অবৈধ খনির প্রতিবাদ করায় এক দলিত ব্যক্তির ওপর প্রস্রাব করার অভিযোগ ওঠে।